b'\n_START_ARTICLE_\nIllo\n_START_PARAGRAPH_\nIllo on kyl\xc3\xa4 Sastamalan kaupungin kaakkoisosassa Pirkanmaalla. Kyl\xc3\xa4 sijaitsee Sammun- eli Illonjoen varrella l\xc3\xa4hell\xc3\xa4 Punkalaitumen rajaa. Illo jakautuu ep\xc3\xa4virallisesti Illoon ja Kiikan-Illoon, joista j\xc3\xa4lkimm\xc3\xa4inen on vuonna 1985 Illon yhteyteen liitetty alue. Illo l\xc3\xa4hikylineen muodostaa alueen, jossa asuu noin 500 asukasta._NEWLINE_Kyl\xc3\xa4ss\xc3\xa4 toimii aktiivinen kyl\xc3\xa4yhdistys ja vapaapalokunta, sek\xc3\xa4 urheiluseura Illon Jytin\xc3\xa4.\n_START_SECTION_\nHistoria\n_START_PARAGRAPH_\nIllon seutu on kohonnut merest\xc3\xa4 noin 4000 vuotta sitten. Illonjoen varrella on ollut kivikautinen kyl\xc3\xa4, ja arkeologiset l\xc3\xb6yd\xc3\xb6t sijoittuvat vuosien 2000 eaa. ja 1200 eaa. v\xc3\xa4lille. Kivikauden j\xc3\xa4lkeen Illon asutus katkesi, ja kyl\xc3\xa4st\xc3\xa4 tuli sittemmin Tyrv\xc3\xa4\xc3\xa4n takamaita. Nykyasutus lienee per\xc3\xa4isin 1750-luvulta, jolloin alueelle perustettiin ensimm\xc3\xa4iset torpat. Vuonna 1800 Illossa oli noin 30 torppaa._NEWLINE_Illon ensimm\xc3\xa4inen kauppa perustettiin vuonna 1881. Samana vuonna kyl\xc3\xa4\xc3\xa4n tuli kiertokoulu. Seuraavalla vuosikymmenell\xc3\xa4 maaseutu alkoi teollistua ja kyl\xc3\xa4\xc3\xa4n saatiin kuivurit ja meijeri. Kyl\xc3\xa4 kasvoi vuosisadan vaihteessa vauhdilla ja Illoon rakennettiin muun muassa kansakoulu, rukoushuone, osuusmeijeri, pankki, postikonttori ja puhelinkeskus. Kyl\xc3\xa4 k\xc3\xa4rsi tuhoja Suomen sis\xc3\xa4llissodassa kun punaiset vet\xc3\xa4ytyiv\xc3\xa4t seudun halki. S\xc3\xa4hk\xc3\xb6t vedettiin Illoon vuonna 1927._NEWLINE_1950-luvulla Illossa oli kahdeksan kauppaa, viisi pankkikonttoria, kolme koulua kirjastoineen ja neuvolatoiminta. Maanviljelyn lis\xc3\xa4ksi t\xc3\xa4rkeimm\xc3\xa4t ty\xc3\xb6nantajat olivat Illon Osuusmeijeri, Kauniston saha ja M\xc3\xa4kisen kiitolinja. Tyrv\xc3\xa4\xc3\xa4st\xc3\xa4 tuli Vammala vuonna 1973. Vuonna 1985 liitettiin niin sanottu Kiikan-Illo kunnanosaliitoksela \xc3\x84ets\xc3\xa4st\xc3\xa4 Vammalaan. 1900-luvun lopun rakennemuutos pikkuhiljaa n\xc3\xa4ivetti Illon, ja monet palvelut ja ty\xc3\xb6paikat ovat poistuneet kyl\xc3\xa4st\xc3\xa4.'